आज 30 अक्तूबर है , आज ही के दिन वर्ष 1909 को भारत के प्रसिद्ध परमाणु वैज्ञानिक होमी जहांगीर भाभा का जन्म मुंबई के एक पारसी परिवार में हुआ। वे भारत के एक प्रमुख वैज्ञानिक थे जिन्होंने भारत के परमाणु ऊर्जा कार्यक्रम की कल्पना की थी। जिन्होंने मार्च 1944 में नाभिकीय उर्जा पर अनुसन्धान आरम्भ किया। उन्होंने नाभिकीय विज्ञान में तब कार्य आरम्भ किया जब नाभिकीय श्रंखला अभिक्रिया का ज्ञान नहीं के बराबर था और नाभिकीय उर्जा से विद्युत उत्पादन की कल्पना को कोई मानने को तैयार नहीं था। उन्हें ‘आर्किटेक्ट ऑफ इंडियन एटॉमिक एनर्जी प्रोग्राम’ भी कहा जाता है। डा. भाभा एक कुशल वैज्ञानिक और प्रतिबद्ध इंजीनियर होने के साथ-साथ एक समर्पित वास्तुशिल्पी, सतर्क नियोजक एवं निपुण कार्यकारी थे। वर्ष 1947 में भारत सरकार द्वारा गठित परमाणु ऊर्जा आयोग के प्रथम अध्यक्ष नियुक्त हुए। वर्ष 1953 में जेनेवा में आयोजित विश्व के परमाणु वैज्ञानिकों के महासम्मेलन की उन्होंने अध्यक्षता की। भारतीय परमाणु ऊर्जा कार्यक्रम के जनक की 24 जनवरी वर्ष 1966 को एक विमान दुर्घटना में मौत हो गयी।